Številka javnega razpisa: 600-290/2021

###### **Pogosta vprašanja in odgovori**

**za javni razpis za sofinanciranje selekcijskih in interesnih šolskih tekmovanj v šolskih letih 2021/2022, 2022/2023 in 2023/2024**

**VSEBINA:**

Izrazi

* Ministrstvo za izobraževanje, znanost in šport (v nadaljevanju : ministrstvo)
* Pravilnik o sofinanciranju šolskih tekmovanj (Uradni list RS; št. 74/21; v nadaljevanju pravilnik)
* Javni razpis za sofinanciranje selekcijskih in interesnih šolskih tekmovanj v šolskih letih 2021/2022, 2022/2023 in 2023/2024 ( v nadaljevanju: javni razpis)
1. **Kdo je oseba, ki podpisuje razpisno dokumentacijo**

Razpisno dokumentacijo, se pravi obrazce, izjave in priloge podpisuje zakoniti zastopnik prijavitelja oziroma oseba, ki jo zakoniti zastopnik pooblasti. V slednjem primeru je potrebno prijavi predložiti tudi ustrezno pooblastilo, sicer se bo štelo, da je vlogo vložila neupravičena oseba, zaradi česar se prijava skladno z določili javnega razpisa zavrže in kot takšna ne more biti predmet dopolnjevanja.

1. **Obrazci, žigi in dopolnjevanje vloge**

Obrazci morajo biti v celoti izpolnjeni, podpisani in žigosani (če prijavitelj pri svojem poslovanju uporablja žig) na za to predvidenih mestih. Obrazcev, ni dovoljeno spreminjati. V primeru, ko ne bodo uporabljeni predpisani obrazci ali bodo le-ti spremenjeni, bo vloga zavržena.

V primeru manjkajočih obrazcev, podpisov ali žigov se prijavitelja pozove k dopolnitvi vloge.

1. **Kaj pomeni pogoj da se je interesnega tekmovanja v zadnjih dveh letih pred objavo javnega razpisa udeležilo povprečno vsaj 50 tekmovalcev, razen v primeru ko ministrstvo določi prednostno oziroma deficitarno področje.**

V zaporednih šolskih letih 2019/2020 in 2020/2021 se mora tekmovanja udeležiti povprečno vsaj 50 tekmovalcev v posamični kategoriji tekmovanja, ki ga prijavitelj prijavlja.

Primer: Prijavitelj organizira tekmovanje za srednješolsko, višješolsko in visokošolsko raven. Izkazati mora udeležbo vsaj 50 tekmovalcev na srednješolski in višješolski ravni, pri čemer v ta nabor tekmovalcev ne sme šteti tudi nabora tekmovalcev za visoke šole, ki v skladu s pravilnikom niso predmet sofinanciranja.

Primer: V kolikor tekmovanje v šolskem letu 2019/2020 ni bilo organizirano, v letu 2020/2021 pa je imelo 100 tekmovalcev se šteje, da izpolnjuje pogoj, saj jih je povprečno sodelovalo 50 na leto.

Tekmovanje je ustrezno tudi, če se tekmovanja v zadnjih dveh letih pred objavo javnega razpisa ni udeležilo povprečno vsaj 50 tekmovalcev, če je področje ministrstvo določilo kot prednostno področje s sklepom, ki je objavljen na spletni strani in je tudi del razpisne dokumentacije. Takrat prijavitelj predloži ustrezno izjavo, ki navedeno potrjuje.

1. **Kaj pomeni pogoj, da se mora selekcijsko tekmovanje v srednješolskem izobraževanju nadaljevati z evropskim, regionalnim ali svetovnim tekmovanjem, ki izpolnjuje pogoje iz 17. oziroma 18. člena pravilnika že vsaj dve leti pred objavo javnega razpisa za sofinanciranje.**

Konkretno izvedeno tekmovanje mora imeti izhod na evropsko, regionalno ali svetovno tekmovanje, ki izpolnjuje opredeljene pogoje iz pravilnika:

1. je organizirano s področja znanstvene discipline oziroma več znanstvenih disciplin, ki so povezane z učnimi načrti oziroma katalogi znanja predvsem iz naslednjih področij: jeziki, zgodovina, geografija, matematika, fizika, računalništvo in informatika, tehnika, tehnologija, kemija, biologija, logika, naravoslovje, astronomija,
2. je bilo o izvedeno že najmanj petkrat pred objavo javnega razpisa
3. ima tekmovalce iz vsaj 15 evropskih držav, ko gre za regionalno tekmovanje, ima tekmovalce iz vsaj 20 evropskih držav, ko gre za evropsko tekmovanje, ima tekmovalce iz vsaj 40 držav iz različnih kontinentov, ko gre za svetovno tekmovanje.

Konkretno selekcijsko tekmovanje v srednješolskem izobraževanju se mora nadaljevati s tekmovanjem iz predhodnega odstavka že vsaj dve leti pred objavo javnega razpisa za sofinanciranje.

Prijavitelj mora izkazati, da je tekmovanje, ki ga prijavlja in on sam eden od (ali edini), ki v Republiki Sloveniji opravi selekcijski postopek za uvrstitev dalje na mednarodno tekmovanje. To stori tako, da izkaže, da je dejansko član evropskega, regionalnega ali svetovnega tekmovanja oziroma da je predstavnik mednarodnega tekmovanja v Republiki Sloveniji in ima v pravilniku svojega tekmovanja opredeljen selekcijski izbor za udeležbo posamičnih tekmovalcev ali ekipe na navedenem tekmovanju.

1. **Kaj pomeni pogoj o objavi pravila o organizaciji in izvedbi tekmovanja na spletni strani organizatorja ali spletni strani tekmovanja?**

Pravila o organizaciji in izvedbi tekmovanja morajo biti javno dostopna na spletni strani organizatorja, se pravi prijavitelja ali spletni strani samega tekmovanja. Pravila o organizaciji in izvedbi tekmovanja morajo biti dostopna na način, da ni potrebna prijava ali poseben postopek, ki bi posameznemu tekmovalcu omogočil dostop do njih.

1. **Kaj pomeni pogoj o obveznih določbah pravil o organizaciji in izvedbi tekmovanja, opredeljeno z besedno zvezo »pravila določajo najmanj«?**

Pravila o organizaciji in izvedbi selekcijskega tekmovanja morajo imeti opredeljeno vsaj:

- vsebino, cilj in opredelitev selekcijskih tekmovanj (splošni del pravil),

- postopek prijave na selekcijskih tekmovanje,

- opis organizacije selekcijskih tekmovanj in priprave nalog za tekmovanje,

- napredovanje tekmovalcev po posameznih stopnjah na podlagi rezultata na predhodni stopnji tekmovanja, pri čemer na državnem tekmovanju lahko sodeluje največ 500 tekmovalcev ne glede na število tekmovalnih skupin ali kategorij,

- določitev števila priznanj skladno s kriteriji iz 27., 28., 29. in 30. člena pravilnika,

- postopek razglasitve rezultatov tekmovanja in podelitve priznanj ter nagrad,

- postopek reševanja ugovorov tekmovalcev glede neuradnih rezultatov in izvedbe selekcijskih tekmovanj,

- viri financiranja

Pravila o organizaciji in izvedbi interesnega tekmovanja morajo imeti opredeljeno vsaj:

- vsebino, cilj in opredelitev interesnega tekmovanja (splošni del pravil),

- postopek prijave na interesno tekmovanje,

- opis organizacije interesnega tekmovanja in priprave nalog za tekmovanje,

- napredovanja tekmovalcev v naslednjo stopnjo interesnega tekmovanja, kadar se tekmovanje izvaja stopenjsko,

- število priznanj ali nagrad,

- postopek razglasitve rezultatov tekmovanja in podelitve priznanj ter nagrad,

- postopek reševanja ugovorov tekmovalcev glede neuradnih rezultatov in izvedbe interesnega tekmovanja,

- vire financiranja.

V kolikor v pravilih o organizaciji in izvedbi tekmovanja ni zavedenih prav vseh opredeljenih alinej iz predhodnih dveh odstavkov (glede na vrsto tekmovanja), ni izpolnjenega pogoja na podlagi katerega se lahko prijava oceni v skladu s kriteriji javnega razpisa.

Primer

V pravilih o organizaciji in izvedbi tekmovanja ima prijavitelj opredeljeno, da je postopek ugovora na neuradne rezultate opredeljen v razpisu. Navedeno ne ustreza opredelitvi iz pravilnika, da je potrebno v pravilniku o organizaciji in izvedbi tekmovanja opredeliti postopek reševanja ugovorov tekmovalcev glede neuradnih rezultatov. Navedeno velja za vse stopnje tekmovanja.

1. **Kaj pomeni pogoj skladnosti pravil o organizaciji in izvedbi tekmovanja s pravilnikom?**

Pravila o organizaciji in izvedbi tekmovanja ne smejo biti v nasprotju z določbami pravilnika, kar se nanaša tako na obvezna določila pravil o organizaciji in izvedbi tekmovanja kot tudi vse ostale določbe, ki obravnavajo materijo samega pravilnika.

Primer: postopek prijave na selekcijsko ali interesno tekmovanje

V pravilih o organizaciji in izvedbi tekmovanja ima prijavitelj opredeljeno, da se tekmovalec na tekmovanje prijavi na spletni strani tekmovanja. Navedeno ne ustreza opredelitvi iz pravilnika, po kateri se tekmovalec na prvo stopnjo tekmovanja prijavi na šoli, ki jo obiskuje.

ali

V pravilih o organizaciji in izvedbi tekmovanja ima prijavitelj opredeljeno, da se lahko na tekmovanje prijavijo le tekmovalci, ki obiskujejo šole v Osrednjeslovenski regiji. Navedeno ne ustreza opredelitvi iz pravilnika, da mora biti prva stopnja dostopna vsem učencem, dijakom, vajencem ali študentom višjih strokovnih šol za interesna tekmovanja oziroma, da mora biti šolska oziroma regijska stopnja, kadar šolska stopnja ni organizirana, dostopna vsem učencem, dijakom, vajencem ali študentom višjih strokovnih šol za selekcijska tekmovanja.

ali

V pravilih o organizaciji in izvedbi tekmovanja ima prijavitelj opredeljeno, da se lahko na tekmovanje prijavijo le tekmovalci, ki niso živeli v Rusiji. Navedeno ne ustreza opredelitvi iz pravilnika, da mora biti prva stopnja dostopna vsem učencem, dijakom, vajencem ali študentom višjih strokovnih šol za interesna tekmovanja oziroma, da mora biti šolska oziroma regijska stopnja, kadar šolska stopnja ni organizirana, dostopna vsem učencem, dijakom, vajencem ali študentom višjih strokovnih šol za selekcijska tekmovanja.

Za tekmovanja iz tujih jezikov se lahko opredelijo omejitve, ki pa morajo temeljiti na dejanskem učenju tujega jezika, saj dejstvo, da je nekdo živel v neki državi še ne izkazuje posameznikove izpostavljenosti aktivni rabi jezika.

Lahko pa tekmovanje npr. iz angleščine za poklicne šole opredeli možnost prijave samo za tekmovalce poklicnih šol.

Primer: napredovanje tekmovalcev po posameznih stopnjah na podlagi rezultata na predhodni stopnji za selekcijska tekmovanja

V pravilih o organizaciji in izvedbi tekmovanja ima prijavitelj opredeljeno, da tekmovalec napreduje na naslednjo stopnjo v kolikor se šola/mentor zaveže, da bo sodeloval pri popravljanju nalog. Navedeno ne ustreza opredelitvi iz pravilnika, da tekmovalec napreduje po posameznih stopnjah na podlagi rezultata na predhodni stopnji tekmovanja, saj se postavlja dodaten pogoj, ki ga pravilnik ne predvideva in je v nasprotju s predhodnim določilom.

ali

V pravilih o organizaciji in izvedbi tekmovanja ima prijavitelj opredeljeno, da na naslednjo stopnjo tekmovanja tekmovalci napredujejo na podlagi kvot za posamezno regijo, pri čemer iz vsake šole napreduje po en tekmovalec, v kolikor je dosegel minimum točk. Navedeno ne ustreza opredelitvi iz pravilnika, da tekmovalec napreduje po posameznih stopnjah na podlagi rezultata na predhodni stopnji tekmovanja, saj lahko to pomeni, da se drugo ali tretje uvrščeni na posamezni šoli, ki je dosegel več točk kot prvouvrščeni iz kvote šol ne bi mogel direktno uvrstiti na naslednjo stopnjo tekmovanja.

Primer: določitev števila priznanj skladno s kriteriji iz 27., 28., 29. in 30. člena pravilnika za selekcijska tekmovanja

V pravilih o organizaciji in izvedbi tekmovanja ima prijavitelj opredeljeno, da na regijskem tekmovanju podeli srebrna priznanja. Navedeno ne ustreza opredelitvi iz 27. člena pravilnika, da se zlata in srebrna priznanja podeljujejo na državni stopnji tekmovanja.

Primer: objava uradnih in neuradnih rezultatov

V pravilih in organizaciji in izvedbi selekcijskega tekmovanja ima prijavitelj opredeljeno, da se uradni rezultati objavijo v 14 delovnih dneh. Navedeno ne ustreza opredelitvi iz pravilnika, da je uradne rezultate potrebno objaviti v 14 dneh.

Primer: postopka reševanja ugovorov tekmovalcev glede neuradnih rezultatov in izvedbe selekcijskih in interesnih tekmovanj

V pravilih o organizaciji in izvedbi selekcijskega tekmovanja ima prijavitelj opredeljeno, da je ugovore na neuradne rezultate mogoče podati v 14 delovnih dneh. Navedeno ne ustreza opredelitvi iz pravilnika, ki roka za ugovor sicer ne opredeljuje, vendar pa določa rok objave neuradnih in uradnih rezultatov tekmovanja, in posledično s tem tudi maksimalen rok za reševanje ugovora. Postopek reševanja ugovorov vključno z rokom za reševanje le-tega mora biti znotraj okvira že določenih rokov za objavo uradnih rezultatov (to je 14 dni).

Primer viri financiranja za selekcijska tekmovanja

V pravilih o organizaciji in izvedbi tekmovanja ima prijavitelj opredeljeno, da je vir financiranja kotizacija. Oziroma, da se višina kotizacije opredeli v razpisu tekmovanja. Navedeno ne ustreza opredelitvi iz pravilnika, da se za selekcijska tekmovanja ne sme zahtevati plačila kotizacij ali nabave posebne opreme oziroma pripomočkov (namensko periodično gradivo, učno gradivo) za sodelovanje na tekmovanju. Sama izjava prijavitelja, da ne zahteva plačila kotizacij ali nabave posebne opreme oziroma pripomočkov (namensko periodično gradivo, učno gradivo) za sodelovanje na tekmovanju temu pogoju ne zadostuje.

Dopustno je, da prijavitelj v pravilih o organizaciji in izvedbi tekmovanja opredeli, da v kolikor tekmovanje ni izbrano kot selekcijsko tekmovanje lahko z razpisom določi plačilo in višino kotizacije itd.

Primer: hranjenje dokumentacije

V pravilih o organizaciji in izvedbi tekmovanja ima prijavitelj opredeljeno, da hrani dokumentacijo (evidenca za namen izdaje potrdil o udeležbi in dosežkih – mentorjem in tekmovalcem) štiri (4) leta. Navedeno ne ustreza opredelitvi iz pravilnika, ki opredeljuje hranjenje dokumentacije vsaj 5 let.

Pravilnik sicer ne določa, da mora prijavitelj imeti opredeljeno hranjenje dokumentacije v svojih pravilih o organizaciji in izvedbi tekmovanja. V kolikor pa to ima opredeljeno, ne sme biti v nasprotju ali neskladju s pravilnikom.

1. **Kaj pomeni kriterij izobrazba in leta delovanja članov tekmovalne komisije s področja selekcijskega tekmovanja, kjer se pridobijo točke, v kolikor so člani tekmovalne komisije ali drugače poimenovane komisije, ki pripravlja tekmovalne naloge, zaključili študijski program 3. stopnje**[[1]](#footnote-2)**, pri čemer sodelujejo v tekmovalnih komisijah s področja selekcijskega tekmovanja že najmanj 2 leti pred objavo javnega razpisa?**

Navedeni kriterij prinaša točke, v kolikor so posamični člani tekmovalne komisije imenovani v tekmovalno komisijo za leto 2021/2022 zaključili študijski program 3. stopnje ter so predhodno že sodelovali v tekmovalnih komisijah z navedenega področja selekcijskega tekmovanja (npr. matematika, v kolikor gre za selekcijsko tekmovanje s področja matematike), vendar najmanj dve leti pred objavo javnega razpisa, pri čemer ni nujno, da gre za dve zaporedni leti.

Prijavitelj mora predložiti:

- kopije sklepov o imenovanju tekmovalnih komisij za dve pretekli in šolsko leto 2021/2022, iz katerih so razvidna imena posameznih imenovanih članov

in

- evidenčno številko v bazi ARRS (številko raziskovalca - SICRIS) za posameznega člana tekmovalne komisije oziroma ustrezne podatke za preverjanje izpolnjevanja kriterija.

1. **Kaj pomeni kriterij število let organiziranja tekmovanj?**

Navedeni kriterij prinaša točke na podlagi izkušenj prijavitelja. Gre torej za število let, kolikor je prijavitelj pred objavo javnega razpisa organiziral tekmovanja in ne le tisto tekmovanje, ki ga prijavlja.

1. **Kaj pomeni kriterij izobraževanja za mentorje?**

Navedeni kriterij prinaša točke za načrt izobraževanja za mentorje tekmovanja, ki ga prijavitelj prijavlja na razpis. Načrt naj vsebuje vsaj število ur, način izvedbe, ciljne skupine, vsebino izobraževanja. Poročilo o izvedbi izobraževanja bo potrebno priložiti k zahtevku za sofinanciranje, v kolikor bo prijavitelj na razpisu uspešen.

1. **Kaj pomeni kriterij dodatni viri financiranja – donator, ki ni proračunski uporabnik?**

Navedeni kriterij prinaša točke za prijavitelje, ki so uspešno pridobili donatorje (ne sponzorje!) izven širše državne uprave (izključene so torej občine, državne agencije, ministrstva, skladi…). Kriterij se lahko izkazuje z izjavo prijavitelja iz katere je razvidna višina donacije in donator ali sklenjeno pogodbao donaciji. V kolikor so sredstva pridobljena s strani proračunskega uporabnika kot je to opredeljeno na sledeči povezavi <https://www.gov.si/teme/register-proracunskih-uporabnikov/>, se točke za navedeni kriterij ne upoštevajo.

1. **Kaj pomeni število in vrsta mednarodnih dosežkov tekmovalcev**

Navedeni kriterij prinaša točke za prijavitelje, katerih tekmovalci so dobili svetovno zato priznanje, svetovno srebrno ali evropsko zlato priznanje, svetovno bronasto ali evropsko priznanje oziroma evropsko bronasto priznanje na tekmovanjih, ki so opredeljena v 17. in 18. členu tega pravilnika v zadnjih treh letih.

Prijavitelji priložijo sledeča dokazila, in sicer za:

* selekcijsko srednješolsko tekmovanje:

 -natis iz spletne strani organizatorja mednarodnega tekmovanja pri čemer je razvidno število sodelujočih držav za posamezno leto in poimenski seznam dobitnikov priznanj/dosežkov/medalj za posamezno leto

* selekcijsko osnovnošolsko in interesno tekmovanje :

-natis iz spletne strani organizatorja mednarodnega tekmovanja pri čemer je razvidno število sodelujočih držav za posamezno leto in poimenski seznam dobitnikov priznanj/dosežkov/medalj za posamezno leto

in

- pravilnik tekmovanja iz katerega je razviden postopek izbora tekmovalcev za natančno določeno mednarodno tekmovanje

in

- natis/izpis iz uradnih spletnih strani mednarodnega tekmovanja iz katerega so razvidni naslednji podatki:

a) število let/število izvedb mednarodnega tekmovanja

b) število sodelujočih držav za posamezna leta v zadnjih petih letih, ko je bilo tekmovanje izvedeno

1. Za preverjanje izpolnjevanja kriterijev prijavitelj soglaša (Obrazec 6 - Izjava o sprejemanju pogojev), da ministrstvo po uradni dolžnosti pridobi podatke iz uradnih evidenc, to je Evidenčni in analitski informacijski sistem visokega šolstva v Republiki Sloveniji (eVŠ). V primeru, da predmetnih podatkov ne bo mogoče preveriti iz navedene uradne evidence, bo ministrstvo preverilo izpolnjevanje pogoja pri prijavitelju. V kolikor je študijski program 3. stopnje pridobljen v tujini mora prijavitelj priložiti ustrezna dokazila, kar bo ministrstvo preverilo pri Enic-Naric centru. [↑](#footnote-ref-2)